CELEX: 32019R0800
Language: ro
Date: 2019-05-17 00:00:00
Title: Regulamentul (UE) 2019/800 al Comisiei din 17 mai 2019 de modificare a anexei II la Regulamentul (CE) nr. 1333/2008 al Parlamentului European și al Consiliului în ceea ce privește extinderea utilizării substanței acid carminic, carmină (E 120) în anumite produse din carne tradiționale în teritoriile franceze de peste mări (Text cu relevanță pentru SEE.)

20.5.2019   
               
               
                  RO
               
               
                  Jurnalul Oficial al Uniunii Europene
               
               
                  L 132/15
               
            
         REGULAMENTUL (UE) 2019/800 AL COMISIEI
         din 17 mai 2019
         de modificare a anexei II la Regulamentul (CE) nr. 1333/2008 al Parlamentului European și al Consiliului în ceea ce privește extinderea utilizării substanței acid carminic, carmină (E 120) în anumite produse din carne tradiționale în teritoriile franceze de peste mări
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 1333/2008 al Parlamentului European și al Consiliului din 16 decembrie 2008 privind aditivii alimentari (1), în special articolul 10 alineatul (3),
         întrucât:
         
                     (1)
                  
                  
                     Anexa II la Regulamentul (CE) nr. 1333/2008 prevede o listă a Uniunii conținând aditivii alimentari autorizați pentru utilizare în produsele alimentare și condițiile de utilizare a acestor aditivi.
                  
               
                     (2)
                  
                  
                     Lista respectivă poate fi actualizată în conformitate cu procedura comună menționată la articolul 3 alineatul (1) din Regulamentul (CE) nr. 1331/2008 al Parlamentului European și al Consiliului (2) fie la inițiativa Comisiei, fie în urma unei cereri.
                  
               
                     (3)
                  
                  
                     Acidul carminic, carminele (E 120) reprezintă o substanță autorizată în calitate de colorant care poate fi utilizată într-o varietate de alimente în conformitate cu anexa II la Regulamentul (CE) nr. 1333/2008.
                  
               
                     (4)
                  
                  
                     La 23 iunie 2017 a fost depusă o cerere de autorizare a utilizării substanței acid carminic, carmină (E 120) în anumite produse din carne netratate termic. Cererea a fost pusă ulterior la dispoziția statelor membre în temeiul articolului 4 din Regulamentul (CE) nr. 1331/2008.
                  
               
                     (5)
                  
                  
                     Solicitantul a cerut autorizarea de utilizare a substanței acid carminic, carmină (E 120) pentru a obține culoarea roz dorită pentru anumite specialități tradiționale din organe de porc sărate și din carne de vită, cum ar fi groin de porc à la créole, queue de porc à la créole, pied de porc à la créole și paleron de bœuf à la créole pentru a răspunde așteptărilor consumatorilor din teritoriile franceze de peste mări, unde aceste produse au făcut parte dintr-o tradiție culinară încă din secolul XVIII.
                  
               
                     (6)
                  
                  
                     Substanța acid carminic, carmină (E 120) se adaugă la saramura bogată în sare în care se imersează organele comestibile. În produsele comercializate, conținutul de sare este de cel puțin 70 g pe kg de carne, pentru a obține stabilitatea microbiologică și o perioadă lungă de valabilitate (adesea 12 luni). Înainte de a fi gătite, produsele trebuie să fie desalinizate în apă. Substanța acid carminic, carmină (E 120) rămâne în principal pe suprafața cărnii și stabilitatea sa la temperatură, lumină, pH și oxigen asigură aspectul caracteristic al produsului chiar și după ce a fost gătit.
                  
               
                     (7)
                  
                  
                     Considerentul 7 din Regulamentul (CE) nr. 1333/2008 prevede că la aprobarea aditivilor alimentari ar trebui să se țină seama și de alți factori relevanți pentru domeniul în cauză, inclusiv, printre altele, de factorii tradiționali. Prin urmare, este rezonabil să fie menținute pe piață anumite produse tradiționale în unele state membre în care utilizarea aditivilor alimentari este conformă cu condițiile generale și specifice prevăzute în Regulamentul (CE) nr. 1333/2008.
                  
               
                     (8)
                  
                  
                     La 18 noiembrie 2015, Autoritatea Europeană pentru Siguranța Alimentară (denumită în continuare „autoritatea”) a publicat un aviz științific privind reevaluarea siguranței substanței acid carminic, carmină (E 120) ca aditiv alimentar (3). Autoritatea a concluzionat că nu există niciun motiv pentru a revizui valoarea dozei zilnice acceptabile (DZA) de 2,5 mg acid carminic/kg greutate corporală/zi și că estimările detaliate privind expunerea pentru scenariul în care nu există fidelitate față de marcă sunt inferioare DZA pentru toate grupurile de populație. Substanța acid carminic, carmină (E 120) este autorizată pentru utilizare într-o gamă largă de produse alimentare. Utilizarea extinsă este propusă pentru câteva produse din carne de nișă și la un nivel maxim inferior celui al altor utilizări autorizate în prezent în categoria de produse alimentare 08.3.1 „Produse din carne netratate termic” din partea E din anexa II la Regulamentul (CE) nr. 1333/2008. Deoarece, în conformitate cu avizul științific, produsele din carne nu se numără printre principalii contribuitori la expunerea totală la acid carminic, carmină (E 120), nu este de așteptat ca utilizarea propusă să aibă un impact semnificativ asupra expunerii globale, care va rămâne prin urmare sub nivelul DZA.
                  
               
                     (9)
                  
                  
                     În conformitate cu articolul 3 alineatul (2) din Regulamentul (CE) nr. 1331/2008, Comisia trebuie să solicite avizul autorității pentru a actualiza lista de aditivi alimentari a Uniunii prevăzută în anexa II la Regulamentul (CE) nr. 1333/2008, cu excepția cazului în care actualizarea în cauză nu este susceptibilă de a avea un efect asupra sănătății umane. Deoarece utilizarea extinsă a substanței acid carminic, carmină (E 120) nu este susceptibilă de a avea un efect asupra sănătății umane, nu este necesar să se solicite avizul autorității.
                  
               
                     (10)
                  
                  
                     Prin urmare, anexa II la Regulamentul (CE) nr. 1333/2008 ar trebui modificată în consecință.
                  
               
                     (11)
                  
                  
                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,
                  
               ADOPTĂ PREZENTUL REGULAMENT:
         
            Articolul 1
            Anexa II la Regulamentul (CE) nr. 1333/2008 se modifică în conformitate cu anexa la prezentul regulament.
         
         
            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 17 mai 2019.
            
               
                  Pentru Comisie
               
               
                  Președintele
               
               Jean-Claude JUNCKER
            
         
         
            (1)  JO L 354, 31.12.2008, p. 16.
         
            (2)  Regulamentul (CE) nr. 1331/2008 al Parlamentului European și al Consiliului din 16 decembrie 2008 de instituire a unei proceduri comune de autorizare pentru aditivii alimentari, enzimele alimentare și aromele alimentare (JO L 354, 31.12.2008, p. 1).
         
            (3)  EFSA Journal 2015; 13(11):4288.
      
      
         
            ANEXĂ
            În partea E din anexa II la Regulamentul (CE) nr. 1333/2008, la categoria de produse alimentare 08.3.1 „Produse din carne netratate termic”, se introduce următoarea rubrică nouă pentru E 120 după rubrica pentru E 110:
            
               
                            
                        
                        
                           „E 120
                        
                        
                           Acid carminic, carmină
                        
                        
                           50
                        
                        
                            
                        
                        
                           numai următoarele specialități tradiționale sărate din organe comestibile de porc și carne de vită: groin de porc à la créole, queue de porc à la créole, pied de porc à la créole și paleron de bœuf à la créole. Aceste produse sunt consumate după desărare și gătire.”